משנה שביעית י ניקוד
שְׁבִיעִית מְשַׁמֶּטֶת אֶת הַמִּלְוֶה, בִּשְׁטָר וְשֶׁלֹּא בִּשְׁטָר. 
הַקָּפַת הַחֲנוּת אֵינָהּ מְשַׁמֶּטֶת. 
וְאִם עֲשָׂאָהּ מִלְוֶה, הֲרֵי זוֹ מְשַׁמֶּטֶת. 
רַבִּי יְהוּדָה אוֹמֵר: הָרִאשׁוֹן הָרִאשׁוֹן מְשַׁמֵּט. 
שְׂכַר שָׂכִיר אֵינוֹ מְשַׁמֵּט. 
וְאִם עֲשָׂאוֹ מִלְוֶה, הֲרֵי זֶה מְשַׁמֵּט. 
רַבִּי יוֹסֵי אוֹמֵר: 
כָּל מְלָאכָה שֶׁפּוֹסֶקֶת בַּשְּׁבִיעִית, מְשַׁמֶּטֶת; 
וְשֶׁאֵינָהּ פּוֹסֶקֶת בַּשְּׁבִיעִית, אֵינָהּ מְשַׁמֶּטֶת.

 הַשּׁוֹחֵט אֶת הַפָּרָה, וְחִלְּקָהּ בְּרֹאשׁ הַשָּׁנָה, 
אִם הָיָה הַחֹדֶשׁ מְעֻבָּר, מְשַׁמֵּט; 
וְאִם לָאו, אֵינוֹ מְשַׁמֵּט. 
הָאוֹנֵס, וְהַמְפַתֶּה, וְהַמּוֹצִיא שֵׁם רָע, 
וְכָל מַעֲשֵׂה בֵּית דִּין, 
אֵינָן מְשַׁמְּטִין. 
הַמַּלְוֶה עַל הַמַּשְׁכּוֹן, וִהַמּוֹסֵר שְׁטָרוֹתָיו לְבֵית דִּין, 
אֵינָן מְשַׁמְּטִין.

 פְּרוּזְבּוּל, אֵינוֹ מְשַׁמֵּט. 
זֶה אֶחָד מִן הַדְּבָרִים שֶׁהִתְקִין הִלֵּל הַזָּקֵן; 
כְּשֶׁרָאָה שֶׁנִּמְנְעוּ הָעָם מִלְּהַלְווֹת זֶה אֶת זֶה, 
וְעוֹבְרִין עַל מַה שֶּׁכָּתוּב בַּתּוֹרָה (דברים טו): 
"הִשָּׁמֶר לְךָ פֶּן יִהְיֶה דָבָר עִם לְבָבְךָ בְּלִיַּעַל" וְגו', 
הִתְקִין הִלֵּל פְּרוּזְבּוּל.

 זֶהוּ גּוּפוֹ שֶׁל פְּרוּזְבּוּל: 
מוֹסֵר אֲנִי לָכֶם אִישׁ פְּלוֹנִי וּפְלוֹנִי, הַדַּיָּנִים שֶׁבְּמָקוֹם פְּלוֹנִי, 
שֶׁכָּל חוֹב שֶׁיֶּשׁ לִי, שֶׁאֶגְבֶּנּוּ כָּל זְמַן שֶׁאֶרְצֶה. 
וְהַדַּיָּנִים חוֹתְמִין לְמַטָּה, אוֹ הָעֵדִים.

 פְּרוּזְבּוּל הַמֻּקְדָּם כָּשֵׁר, וְהַמְּאֻחָר פָּסוּל. 
שְׁטָרֵי חוֹב הַמֻּקְדָּמִים פְּסוּלִים, וְִהַמְּאֻחָרִים כְּשֵׁרִים. 
אֶחָד לֹוֶה מֵחֲמִשָּׁה, כּוֹתֵב פְּרוּזְבּוּל לְכָל אֶחָד וְאֶחָד. 
חֲמִשָּׁה לֹווִין מֵאֶחָד, אֵינוֹ כּוֹתֵב אֶלָּא פְּרוּזְבּוּל אֶחָד לְכֻלָּם.

 אֵין כּוֹתְבִין פְּרוּזְבּוּל אֶלָּא עַל הַקַּרְקַע. 
אִם אֵין לוֹ, מְזַכֶּה הוּא בְּתוֹךְ שָׂדֵהוּ כָּל שֶׁהוּא. 
הָיְתָה לוֹ שָׂדֶה מְמֻשְׁכֶּנֶת בָּעִיר, כּוֹתְבִין עָלֶיהָ פְּרוּזְבּוּל. 
רַבִּי חֻצְפִּית אוֹמֵר: 
כּוֹתְבִין לְאִישׁ עַל נִכְסֵי אִשְׁתּוֹ, 
וְלִיתוֹמִים עַל נִכְסֵי אַפִּטְרוֹפִּין.

 כַּוֶּרֶת דְּבוֹרִים, רַבִּי אֱלִיעֶזֶר אוֹמֵר: 
הֲרֵי הִיא כְּקַרְקַע, 
וְכוֹתְבִין עָלֶיהָ פְּרוּזְבּוּל, 
וְאֵינָהּ מְקַבֶּלֶת טֻמְאָה בִּמְקוֹמָהּ, 
וְהָרוֹדֶה מִמֶּנָּה בְּשַׁבָּת חַיָּב. 
וַחֲכָמִים אוֹמְרִים: 
אֵינָהּ כְּקַרְקַע, 
וְאֵין כּוֹתְבִין עָלֶיהָ פְּרוּזְבּוּל, 
וּמְקַבֶּלֶת טֻמְאָה בִּמְקוֹמָהּ, 
וְהָרוֹדֶה מִמֶּנָּה בְּשַׁבָּת פָּטוּר.

 הַמַּחֲזִיר חוֹב בַּשְּׁבִיעִית, יֹאמַר לוֹ: מְשַׁמֵּט אֲנִי. 
אָמַר לוֹ: אַף עַל פִּי כֵן, יְקַבֵּל מִמֶּנּוּ, 
שֶׁנֶּאֱמַר (דברים טו): "וְזֶה דְּבַר הַשְּׁמִטָּה". 
כַּיּוֹצֵא בּוֹ, רוֹצֵחַ שֶׁגָּלָה לְעִיר מִקְלָטוֹ וְרָצוּ אַנְשֵׁי הָעִיר לְכַבְּדוֹ, 
יֹאמַר לָהֶם: רוֹצֵחַ אֲנִי. 
אָמְרוּ לוֹ: אַף עַל פִּי כֵן, יְקַבֵּל מֵהֶם, 
שֶׁנֶּאֱמַר (דברים יט): "וְזֶה דְּבַר הָרוֹצֵחַ".

 הַמַּחֲזִיר חוֹב בַּשְּׁבִיעִית, רוּחַ חֲכָמִים נוֹחָה הֵימֶנּוּ. 
הַלֹּווֶה מִן הַגֵּר שֶׁנִּתְגַּיְּרוּ בָּנָיו עִמּוֹ, לֹא יַחֲזִיר לְבָנָיו; 
וְאִם הֶחֱזִיר, רוּחַ חֲכָמִים נוֹחָה הֵימֶנּוּ. 
כָּל הַמִּטַּלְטְלִין נִקְנִין בִּמְשִׁיכָה; 
וְכָל הַמְּקַיֵּים אֶת דְּבָרוֹ, רוּחַ חֲכָמִים נוֹחָה הֵימֶנּוּ.

שביעית י
י
שמיטת חובות בשביעית